recursal/SuperWikiNEXT-32B huggingface dataset:
**אלימז'אן טורסונוביץ' טוחטחונוב** (ברוסית: ‏**Алимжан Турсунович Тохтахунов**; נולד ב-1 בינואר 1949) הוא איש עסקים רוסי ממוצא אויגורי, מצנט.

טוחטחונוב ידוע גם בכינוי "טייוואנצ'יק". בתקשורת הרוסית והמערבית מוזכר טוחטחונוב כאחת מדמויות הפשע הגדולות ברוסיה. החל משנת 2012, הוא היה ברשימת המבוקשים של האינטרפול.

ביוגרפיה
--------

אלימז'ן טוחטחונוב בילה את נעוריו בטשקנט, שם במהלך שנות הלימודים שלו פגש אנשים כמו אוליגרך האלומיניום העתידי מיכאיל צ'רנוי, הקפטן העתידי של קבוצת הטניס הרוסית שאמיל טרפישצ'ב.

בתקופת ברית המועצות, טוחטחונוב ריצה תקופת מאסר במסגרת תיק על בטלה (אנ'), בכלא הוא פגש גנבים בחוק רבים.

ב-1989 עזב לגרמניה ונשאר שם. עד מהרה קיבל אזרחות ישראלית. טוחטחונוב התחיל לעשות עסקים (לספק מזון לרוסיה) והרוויח הון לא קטן.

אולימפיאדת החורף 2002
---------------------

בשנת 2002, טוחטחונוב היה מעורב בשערורייה סביב הענקת מדליות זהב בהחלקה אמנותית באולימפיאדת החורף סולט לייק סיטי, שבזכותה התפרסם לא רק במעגלים צרים. בקיץ 2002, לבקשת השלטונות האמריקאים ובסיוע ה-FBI, נעצר טוחטחונוב על ידי המשטרה האיטלקית באתר הנופש פורטה דיי מארמי שבצפון איטליה. על פי החוק האמריקאי, הוא הואשם בהונאה, מתן שוחד לשופטי ספורט וקשירת קשר לזיוף תוצאות התחרות האולימפית. הוא בילה יותר מ-10 חודשים בכלא בוונציה, ולאחר מכן שוחרר מבלי להגיש את התיק לבית המשפט. לאחר שערך חקירה משלו, הוועד האולימפי הבין-לאומי הגיע למסקנה שטוחטחונוב אינו מעורב, הרשויות בארצות הברית לא התעקשו על הסגרתו.

הערות שוליים
------------

1. ↑  Nathan Vardi, In Pictures: The World's 10 Most Wanted, Forbes (באנגלית)
2. ↑  Алимжан Тохтахунов прошел своим Шелковым путем, Фергана.Ру
3. ↑  OTL: Tokhtakhounov living big life as fugitive in Russia, ESPN.com, ‏2008-04-18 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 140031359
* LCCN: no2011062782
* VIAF: 103345124
* WorldCat: lccn-no2011062782

 |
**פרדס דכה** (נפוץ גם הכתיב: פרדס דקה) היא שכונה בדרום יפו, המשתרעת על פני כ-70 דונם מערבית לשדרות ירושלים, בין נווה גולן לבין יפו ג'. בשכונה מתגוררות כ-120 משפחות המונות כ-700 בני אדם.

היסטוריה
--------

ראשיתה של השכונה ב-1942, אז רכש חאג' אחמד ח'ליל דכה פרדס בשטח של 23 דונם. הוא עסק בגידול ההדרים וגם הקים רפת. עם הצלחת עסקיו, התרחבו גם הקרקעות שבבעלותו. ששת ילדיו של דכה התפצלו לשלוש חמולות: דכה, סקחפי ואבו נהר. בתי השכונה חרגו עם השנים מגבולות השטח שהיה בבעלותו של דכה, והם כוללים כיום גם שטח בבעלות מינהל מקרקעי ישראל.

לאחר הקמת מדינת ישראל, הוקמו סביב המתחם שכונות יהודיות כנווה גולן, יפו ג' ויפו ד', והמתחם נותר כמובלעת כפרית ביניהן. לאורך השנים, לא פותחו בשכונה תשתיות, ואין בה בתי ספר, תאורת רחוב או כבישים מוסדרים. היעדרה של מערכת ניקוז גרם להצפות בשכונה כמעט מדי חורף, ובשנת 2000 אף טבע למוות ילד בן ארבע. בשנת 2005 הקימה המישלמה ליפו מערכת ניקוז בעלות של 35 מיליון שקלים חדשים. בעיה נוספת ממנה סובלת השכונה היא הפיכתה, עם השנים, למוקד של פשיעה וסחר בסמים.

ב-1996 אושר תוכנית פינוי-בינוי לשכונה המייעדת חלק מן המקרקעין ב"פרדס דכה" לשטח ציבורי פתוח וחלק לבניה רוויה של 800 יחידות דיור. בעקבות זאת, הפסיקה עיריית תל אביב-יפו לתת היתרי בנייה בשכונה, על מנת למנוע מבניית ביניים להגביל את אפשרויות הפינוי בינוי. יחד עם זאת, תוכניות הפינוי ובינוי לא התקדמו. באפריל 2010 פורסם בכלכליסט ששמואל פלאטו-שרון וחברת שיכון ובינוי מתכוונים לקנות 120 דונם בשכונת פרדס דכה, ולבנות עליהם שכונה סגורה של 3,000–2,500 יחידות דיור. פלאטו שרון העריך שהפרויקט יושלם תוך שבע שנים. כן דווח בסוף שנת 2010 על פיתוח תשתיות בשכונה.

בשנת 2008 הורתה שופטת בית המשפט המחוזי מיכל אגמון-גונן, בפסק דין תקדימי, על ביטול צו הריסה שהוצא נגד תוספת בנייה בלתי חוקית, בנימוק שכל עוד העירייה אינה מאפשרת הוצאת היתרי בנייה במשך תקופה כה ממושכת ולא מקדמת תוכניות, היא מחזיקה את תושבי השכונה כ"בני ערובה", כלשונה. השופטת חתמה את פסק דינה במשפט "תקווה אני כי בעקבות פסק דין זה, תשנה המשיבה את פועלה, והמערער, מוסא דכה, ושכניו לשכונת פרדס דכה ביפו יתעוררו לבוקר חדש". פסק הדין בוטל על ידי בית המשפט העליון אשר אישר את צו ההריסה והבית נהרס ב-17 בינואר 2010.

קישורים חיצוניים
----------------

* מירון רפפורט, הפעם העירייה אשמה, באתר הארץ, 21 בפברואר 2008
* אתר למנויים בלבד נמרוד בוסו, האחים חג'ג' נגד פלאטו שרון: אדמות המריבה של פרדס דכה ביפו, באתר TheMarker‏, 15 בינואר 2016

הערות שוליים
------------

1. ↑  שירלי ששון עזר, כמה יפו, כמה?, באתר כלכליסט, 14 באפריל 2010
2. ↑  עינת טורס ומוריה בן יוסף, במלאת שנתיים לבחירות לעיריית ת"א: מה הובטח, מי קיים ומי לא?, באתר nrg‏, 10 בנובמבר 2010
3. ↑  עפ"א (ת"א) 80137/07 **מוסא דכה נ' עיריית תל אביב**, ניתן ביום 4.2.2008.
4. ↑  רע"פ 2885/08 הועדה המקומית לתכנון ולבניה תל אביב -יפו נ' מוסא דכה, הוועדה המקומית לתכנון ולבניה תל אביב-יפו נגד מוסא דכה, פסק דין מ-22 בנובמבר 2009
5. ↑  ברגעים אלה נהרס ביתו של מוסא דכה, תושב פרדס דכה, 17 בינואר 2010, אתר האגודה לזכויות האזרח
**מוריס ג'וזף טובין** (באנגלית: **Maurice Joseph Tobin**;‏ 22 במאי 1901 – 19 ביולי 1953) היה פוליטיקאי אמריקאי מן המפלגה הדמוקרטית, אשר שימש כראש עיריית בוסטון, מושל מסצ'וסטס וכמזכיר העבודה של ארצות הברית תחת ממשלו של הנשיא הארי טרומן. היה ידוע בשל עמדותיו הדמוקרטיות והליברליות ובשל תמיכתו בתוכנית הניו דיל ובאיגודים המקצועיים.

ביוגרפיה
--------

מוריס ג' טובין נולד בבוסטון שבמסצ'וסטס בשנת 1901 כבכור מבין ארבעה ילדים במשפחה קתולית מאוד. למד בבוסטון קולג'. בשנת 1927, כאשר היה טובין בן 25, נבחר לכהן בבית הנבחרים של מסצ'וסטס, שם פעל עד שנת 1929. ב-19 בנובמבר התחתן טובין ונולדו לו שלושה ילדים. בשנים 1931–1937 כיהן טובין בוועדת החינוך של עיריית בוסטון. בשנה שלאחר מכן הוא נבחר לראשות העירייה. בזמן תקופתו של ראש עירייה, טובין נאבק באפליה בתחום התעסוקה על בסיס גזע, מוצא לאומי ודת. בתקופת כהונתו של טובין התרחשה השרפה במועדון קוקונט גרוב אשר גרמה למותם של מאות בני אדם. בשנת 1945 נבחר לשמש כמושל מדינת מסצ'וסטס לאחר שניצח בבחירות את המועמד הרפובליקאי. כהונתו הקצרה של טובין (שארכה שנתיים בלבד) התאפיינה במתיחות רבה בין טובין בעל העמדות הליברליות (במיוחד תמיכה באיגודי העובדים ובזכויותיהם) לבין הקונגרס של המדינה, אשר היה בעל רוב רפובליקני. בשנת 1946 הפסיד בבחירות וסיים את כהונתו.

לאחר סיום כהונתו כמושל, המשיך טובין בפוליטיקה הדמוקרטית. בתחילה היה פעיל מאוד כנגד חידוש מועמדותו של הארי טרומן בבחירות 1948. עם זאת, הוא התמנה לאחר הבחירות לתפקיד מזכיר העבודה. הוא נשאר בתפקיד לאורך כל ממשלו של טרומן. הישגיו המרכזיים היו הגדלת שכר המינימום וחקיקת חוקים כנגד העסקת ילדים. בשביתה גדולה שהתקיימה בתעשיית הפלדה בשנת 1952 תמך טובין באופן מוחלט באיגודי העובדים והצדיק את עצם השביתה. בתקופה זו גינה בחריפות את הסנאטור הרפובליקני ג'וזף מקארתי.

כחצי שנה לאחר סיום תפקידו, ב-19 ביולי 1953 נפטר טובין כתוצאה מהתקף לב בגיל 52. הוא קבור בברוקליין שבמסצ'וסטס.

קישורים חיצוניים
----------------

ויקישיתוף מדיה וקבצים בנושא **מוריס ג' טובין** בוויקישיתוף
* מוריס ג' טובין, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012330159805171
* GND: 119320363
* ISNI: 0000 0000 9857 7078
* LCCN: n86057732
* NARA: 10571500
* SNAC: w6dn70wd
* SUDOC: 112941273
* VIAF: 67273308
* WorldCat: lccn-n86057732

 |
**עָכָן גָּדוֹל** (שם מדעי: *Cerastes gasperettii*) הוא נחש ארסי מסוג עכן ממשפחת הצפעיים המצוי ברחבי המזרח התיכון מישראל ועד איראן, ובייחוד באזור חצי האי ערב. מראהו מזכיר מאוד את זה של עכן החרטומים, אך אזורי תפוצתם לא חופפים. נמנה בין תשעת הנחשים הארסיים בישראל. לא ידוע על תת-מינים.

תיאור
-----

אורכו הטיפוסי של העכן נע בין 30 ל-60 ס"מ, כאשר אורכו המרבי מגיע ל-85 ס"מ. הנקבות גדולות מן הזכרים.

צבעי הנחש הם בגוני חום, צהבהב ואפרפר, שעוזרים לו להסתוות באזורי החולות בהם הוא חי. הגחון בצבע לבן והזנב עשוי להיות שחור.

הראש נבדל מן הגוף, בדומה לרוב הצפעיים. מעל לכל עין יש לרוב קשקש בולט אחד הנראה כמו קרן, אולם ייתכנו פרטים ללא הקשקשים דמויי הקרניים. הגוף מוצק יחסית לאורכו.

התנהגות ותזונה
--------------

העכן הגדול הוא נחש לילי. הוא נע בחול בתנועה צדית, כך שבכל רגע רק שני חלקים מגופו נוגעים בקרקע, ובכך הוא לא מתחמם יתר על המידה כאשר נע על החול החם. כאשר הוא חש מאוים הוא מסתובב לכיוון הסכנה, משמיע קול אזהרה באמצעות חיכוך של קשקשיו בחול, ומכיש כמוצא אחרון.

העכן מתחפר בחול כאשר רק עיניו מציצות, ואורב לטרף שיעבור לידו. הוא ניזון מלטאות, יונקים קטנים, וציפורים.

תפוצה
-----

העכן מצוי ברחבי המזרח התיכון. שטח המחיה שלו כולל חלקים מירדן, עיראק, איראן, ואת רוב שטחי חצי האי ערב: בערב הסעודית, כווית, תימן, עומאן, קטר ואיחוד האמירויות.

בישראל מצוי הנחש באזור הערבה.

ארס ורבייה
----------

הארס של העכן הגדול מסוכן ביותר, אולם אירועי הכשה נדירים ביותר ואין תיעוד על מוות כתוצאה מהכשת הנחש. לא ידוע על נסיוב המגן מפני הארס של מין זה.

מין זה מטיל ביצים, הנקבה מטילה בין 8 ל-20 ביצים.

קריאה נוספת
-----------

* אביעד בר, גיא חיימוביץ ואמיר ארנון, **זוחלים ודו-חיים בישראל - מדריך שדה**, מהדורה שלישית 2022. ISBN 978-965-91880-2-4, עמודים: 236-238

קישורים חיצוניים
----------------

ויקישיתוף מדיה וקבצים בנושא **עכן גדול** בוויקישיתוף
* עכן גדול, באתר ITIS (באנגלית)
* עכן גדול, באתר NCBI (באנגלית)
* עכן גדול, באתר Animal Diversity Web (באנגלית)
* עכן גדול, בבסיס הנתונים ARKive (באנגלית)
* עכן גדול, באתר האנציקלופדיה של החיים (באנגלית)
* עכן גדול, באתר GBIF (באנגלית)
* מחפשים עקבות: עכנים בסכנת הכחדה, 22 במרץ 2010

הערות שוליים
------------

1. ↑  עכן גדול באתר הרשימה האדומה של IUCN
2. ↑  מילון בעלי חיים – א"י (תש"ס), 2000, באתר האקדמיה ללשון העברית
גיורא בכר
**גיורא בכר** (נולד בשנת 1950) הוא דיפלומט בשירות החוץ הישראלי ושגריר ישראל לשעבר בברזיל. בעל תואר ראשון מאוניברסיטת תל אביב בפסיכולוגיה ומדעי המדינה ותואר שני במדעי המדינה וביטחון לאומי מאוניברסיטת חיפה. בוגר מחזור 1995 של המכללה לביטחון לאומי. עבודת הגמר שלו במכללה עסקה בנושא "השתתפות ישראלית בכוחות שלום של האו"ם".

ביוגרפיה
--------

בכר נולד בקיבוץ משגב עם משם עבר לנתניה שבה סיים (1968) את לימודי התיכון בבית הספר ע"ש טשרניחובסקי.

בשנת 1978 התקבל בכר לקורס הצוערים והצטרף למשרד החוץ. שירת בנציגויות ישראל ברפובליקה הדומיניקנית (בשנים 1982–1984) ובארגנטינה (בשנים 1984–1987) שם היה אחראי לנושאי הסברה, עיתונות ותרבות.

בשנת 1989 מונה בכר לעמוד בראש הקונסוליית ישראל במומבאי שבהודו, שבאותה עת טרם כוננה עם ישראל יחסים דיפלומטיים מלאים. בתקופת כהונתו חלה האצה בפיתוח הקשרים המדיניים בין המדינות, בין היתר עקב היחלשות הגוש המזרחי, שהגיעה לשיאה עם התפרקות ברית המועצות, ותהליך השלום הישראלי-פלסטיני. ב-22 בינואר 1992 הוזמן בכר לניו דלהי לפגישה חסרת-תקדים עד אז עם מנכ"ל משרד החוץ ההודי, ג'יוטינדרה נאת' דיקשיט, בה נמסר לו, כי בכוונת ממשלת הודו להביא בעתיד הקרוב לשיפור יחסיה עם ישראל, הגם שטרם הוחלט האם יסתפקו בהעברת הקונסוליה לניו דלהי או יאפשרו מיד פתיחת שגרירות. בכר הבהיר בתגובה, כי ממשלת ישראל מצפה לכינון יחסים דיפלומטים מלאים ללא כל סייג. ב-29 בינואר הבשיל המהלך להכרזה היסטורית על שדרוג יחסי הודו–ישראל ליחסים דיפלומטיים מלאים. בכר היה הממונה הראשון על שגרירות ישראל בניו דלהי בין פברואר לספטמבר 1992.

בין השנים 2000 ל-2004 היה בכר הקונסול הכללי בפילדלפיה שבארצות הברית. במסגרת תפקידו היה אחראי מטעם ישראל לפעילות הדיפלומטית במדינות פנסילבניה, אוהיו, קנטקי, דלאוור, וירג'יניה המערבית ודרום מדינת ניו ג'רזי.

במטה משרד החוץ שירת בשורה של תפקידים ובהם מנהל המחלקה לבקרת נשק ומנהל מחלקת דרום מזרח אסיה.

בכר כיהן בתפקיד שגריר ישראל בברזיל בשנים 2008–2011. במהלך שירותו בברזיל נערך לראשונה ביקור רשמי של נשיא ברזיל במדינת ישראל. כמו כן, נערכו בברזיל ביקורים רשמיים של נשיא מדינת ישראל, שמעון פרס (הביקור הקודם של נשיא ישראלי נערך בשנות ה-60), ושל שר החוץ אביגדור ליברמן.

בין השנים 2011 ל-2014 שרת בכר כשגריר מיוחד באגף לשיתוף פעולה בינלאומי של משרד החוץ ואחראי, בין השאר, על פרויקטים שמבצע משרד החוץ בהודו ובסין.

ביולי 2013 יצא לאור בהוצאת ספרי צמרת ספרו "הודו - יומן מדיני" המתאר את ספור כינון היחסים הדיפלומטיים בין הודו לישראל.

ב-2015 פרש בכר לגמלאות משירות החוץ.

בכר מתגורר בנתניה, נשוי ואב לשלושה.

כתביו
-----

* **הנורמליזציה ביחסי הודו ישראל**, בתוך: משרד החוץ - 50 השנים הראשונות, כתר הוצאה לאור, 2002
* **הודו - יומן מדיני: סיפור כינון היחסים הדיפלומטיים בין ישראל להודו ממבט אישי 1989-1992**, הוצאת ספרי "צמרת"

קישורים חיצוניים
----------------

ויקישיתוף מדיה וקבצים בנושא **גיורא בכר** בוויקישיתוף

הערות שוליים
------------

1. ↑  משה יגר, כיצד הושגה הנורמליזציה ביחסי הודו–ישראל, נתיב, ינואר 2003
2. ↑  מינויים לשירות החוץ, החלטה מספר 3074 של ממשלת ישראל השלושים ואחת, משנת 2008, באתר של משרד ראש הממשלה
3. ↑  אמנון מרנדה, הנשיא ערך "קבלת שבת" עם יהודי ריו דה ז'ניירו, באתר ynet, 14 בנובמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007462526305171
* VIAF: 308261906
* WorldCat: viaf-308261906

 |
**ז'ארקו טומאשביץ'** (**Žarko Tomašević**; נולד ב-22 בפברואר 1990) הוא כדורגלן מונטנגרי המשחק בטובול ובנבחרת מונטנגרו בעמדת הבלם.

קריירה
------

טומאשביץ' התחיל את הקריירה שלו במחלקות הנוער של פרטיזן בלגרד ומומאר בר, בגיל 18 עבר לזו של נסיונאל מדיירה הפורטוגזית.

בשנת 2009 ערך את הופעת הבכורה שלו בקבוצה הבוגרת בתיקו 1-1 נגד ספורטינג ליסבון. ב-15 באוגוסט 2009 ערך את הופעת הבכורה שלו במסגרת אירופית נגד זניט סנקט פטרבורג במסגרת מוקדמות הליגה האירופית. בתחילת עונת 2011/2012 הושאל לאוניאו מדיירה.

בקיץ 2012 שוחרר מנסיונאל וב-14 בספטמבר חתם בפרטיזן בלגרד. בסיום העונה שוחרר לאחר שלא זכה לדקות משחק וחתם בקורטרייק הבלגית.

ב-1 באוגוסט 2019, טומאשביץ' חתם באסטנה מליגת העל הקזחית.

ב-27 בינואר 2022 חתם בטובול, אלופת קזחסטן.

קריירה בינלאומית
----------------

באוגוסט 2009 ערך את הופעת הבכורה שלו בנבחרת הצעירה של מונטנגרו בהפסד 0–2 נגד שוודיה. ב-29 במאי 2010 ערך את הופעת הבכורה שלו בנבחרת הבוגרת של מונטנגרו בהפסד 1–2 נגד נורווגיה. ב-8 בספטמבר 2014 הבקיע את שער הבכורה שלו בנבחרת בניצחון 0–2 נגד מולדובה במסגרת מוקדמות יורו 2016.

קישורים חיצוניים
----------------

ויקישיתוף מדיה וקבצים בנושא **ז'ארקו טומאשביץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**בני מקואנה** (בצרפתית: **Béni Makouana**; נולד ב-28 בספטמבר 2002 בברזוויל שברפובליקה של קונגו) הוא כדורגלן קונגולזי המשחק בעמדת החלוץ בקבוצת מונפלייה מליגת העל הצרפתית ובנבחרת הרפובליקה של קונגו.

קריירת מועדונים
---------------

בתחילת הקריירה שלו שיחק מקואנה בדיאבלה נויר, עמה זכה בגביע הקונגולזי. בהמשך עבר לאקדמי SOAR מגינאה.

ב-19 באוקטובר 2020 חתם מקואנה במונפלייה מליגת העל הצרפתית. ב-8 באוגוסט 2021 ערך את הופעת הבכורה שלו במועדון, בהפסד 3-2 לאולימפיק מרסיי במסגרת המחזור הראשון בליגה לעונת 2021/2022.

קריירה בינלאומית
----------------

ב-11 באוקטובר 2018 ערך מקואנה את הופעת הבכורה שלו בנבחרת הרפובליקה של קונגו, בניצחון 3-1 על נבחרת ליבריה במסגרת מוקדמות גביע אפריקה לאומות 2019.

תארים
-----

דיאבלה נויר
* הגביע הקונגולזי (1): 2018

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  TRANSFERT : Béni Makouana, de l'ombre à Montpellier באתר La Semaine Africaine, ‏ 21 באוקטובר 2021 (בצרפתית)
2. ↑  Beni Makouana, nouvelle recrue du MHSC באתר הרשמי של מונפלייה, 19 באוקטובר 2020 (בצרפתית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"בני מקואנה"**.
סטף ורטהיימר, מגדולי התעשיינים בישראל
**תעשיין** הוא בעל הון המשקיע את הונו בתעשייה, בפיתוח מפעלים ובתי חרושת. דמות התעשיין ותפקידו בכלכלה נוצרו בעת המהפכה התעשייתית במאה ה-18. בתאוריה הקפיטליסטית התעשיין הוא אחד המנועים המרכזיים של הצמיחה הכלכלית בזכות היוזמה האישית, ההשקעה והתחרות ששכרה בצידה.

התעשיין משקיע ברכש אמצעי ייצור (חומרי גלם, מכונות, נדל"ן), בהקמת בתי חרושת ובהעסקת פועלים שכירים ובעלי מקצוע אחרים. רבים מהתעשיינים, אך לא כולם, הם יזמים או ממציאים המייצרים מוצרים שהם עצמם פיתחו או המציאו. אחרים צמחו מתפקידי ניהול בכירים או מתחום אצולת ההון.

תאוריית המרקסיזם רואה בתעשיין הקפיטליסט גורם נצלני. לפי תאוריית הערך של העבודה ערכו של התוצר התעשייתי קיים אך ורק הודות ל**עבודה** שנעשתה על מנת להביאו למצבו או צורתו הנוכחית. התעשיין מקבל סכום כסף הגדול בהרבה מהשקעתו המקורית, על ידי תשלום לעובדיו שהוא נמוך בהרבה מערכה האמיתי של התוצרת. לכן, מרקסיסטים תומכים בכך שעל הפועלים עצמם להחזיק באמצעי הייצור.

בין התעשיינים הבולטים בישראל ניתן למנות את דב לאוטמן, אלי הורביץ, סטף ורטהיימר, אברהם קליר, שמעון קליר ודן פרופר.

ראו גם
------

* התאחדות התעשיינים בישראל
* רשימת תעשיינים בעלי ערך בוויקיפדיה

קישורים חיצוניים
----------------

ויקישיתוף מדיה וקבצים בנושא **תעשיין** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548205205171
* NKC: ph124738

 |
פירוש נוסף ערך זה עוסק באדמות הנמצאות בבעלות המדינה. אם התכוונתם למשמעות אחרת, ראו אדמות מדינה (פירושונים).
**אדמות מדינה** הן האדמות שבשטחה של המדינה הנמצאות בבעלותה של המדינה (להבדיל מאדמות שבבעלות של יחידים או תאגידים). אדמות מדינה קיימות בכל המדינות המודרניות.

בישראל
------

בישראל מנהלות אדמות המדינה בידי רשות מקרקעי ישראל. בתחומי יהודה ושומרון מנוהלות אדמות המדינה על ידי המנהל האזרחי (ראו: מעמד הקרקעות ביהודה ושומרון).

מדינות נוספות
-------------

### ארצות הברית

בארצות הברית מתקיימות אדמות ציבוריות בכל רמות השלטון: בערים, במחוזות, במדינות ובממשל הפדרלי. מרבית קרקעות אלה, שהן כשמינית משטח ארצות הברית, מנוהלות בידי לשכת ניהול הקרקעות של ארצות הברית (BLM), שירות הפארקים הלאומיים של ארצות הברית (NPS), לשכת הטיוב של ארצות הברית (USBR), שירות הדגה וחיות הבר של ארצות הברית או שירות היערות של ארצות הברית. סוכנויות פדרליות נוספות המנהלות אדמות ציבוריות הן מנהל האוקיינוסים והאטמוספירה הלאומי ומחלקת ההגנה של ארצות הברית. 

### חבר העמים הבריטי

באחדות ממדינות חבר העמים הבריטי, בהן קנדה, אוסטרליה וניו זילנד, אדמות המדינה קרויות **אדמות הכתר**. 

### פורטוגל

בפורטוגל אדמות הנמצאות בבעלות המדינה, חבלי פורטוגל האוטונומיים (האיים האזוריים ומדיירה) והרשויות המקומיות הן משני סוגים: 

* אדמות שהן בנחלת הכלל: אדמות אלה אינן ניתנות למכירה, וייעודן העיקרי הוא שימוש הציבור, אם כי ניתן להשכיר אותן, לתקופה מוגבלת, לשימוש פרטי.
* אדמות בשימוש פרטי: אדמות אלה מנוהלות כרכוש פרטי וניתנות למכירה.

קישורים חיצוניים
----------------

* קרקעות מדינה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548677205171
* BNE: XX544282
* BnF: cb119829025 (data)
* GND: 4172388-0
* LCCN: sh85108694
* NARA: 10644042

 |
*Amazonetta brasiliensis*
**ברווז ברזילאי** (שם מדעי: ***Amazonetta brasiliensis***) הוא מין של ברווז החי בביצות ובאגמים באמריקה הדרומית. מין זה הוא היחידי בסוגו. הוא משויך לקבוצת ברווזים מצויים, ומקורב למינים דרום אמריקאים נוספים כמו ברווז מצוייץ (*Lophonetta specularioides*), ברווז כנף-ברונזה (*Speculanas specularis*) וברווז קיטור (*Tachyeres*).

מאפיינים
--------

אורך הברווז 35–40 ס"מ ומשקלו עד 600 גרם. צבעו חום בהיר עם כנפיים כחולות-ירוקות ואצל הזכרים המקור והרגליים ורודים בוהקים וצידי הראש והצוואר אפורים בהירים ולבנים. צבעי הנקבות דהויים בהשוואה לזכרים.

הברווזים חיים בזוגות או בחבורות קטנות עד 20 עופות. שני ההורים משגיחים על האפרוחים. הברווזים ניזונים במים וביבשה מזרעים, פירות, שורשים וחרקים. הקטנים ניזונים בעיקר מחרקים.

תפוצת הברווז היא במזרח אמריקה הדרומית בברזיל (כשמו), אורוגוואי, צפון ומזרח ארגנטינה, פרגוואי, דרום ונצואלה, צפון פרו, סורינאם, גיאנה, גיאנה הצרפתית ומזרח קולומביה ובוליביה. הברווז נפוץ בביצות ואגמים טרופיים וגם באזור החוף.

מצב השימור של ברווז זה הוא ללא חשש.

מיון
----

לברווז שני תת-מינים:

* *A. brasiliensis brasiliensis* - תת-המין הקטן יותר
* *A. brasiliensis ipecutiri* - תת-המין הגדול יותר

קישורים חיצוניים
----------------

ויקישיתוף מדיה וקבצים בנושא **ברווז ברזילאי** בוויקישיתוף
* ברווז ברזילאי, באתר ITIS (באנגלית)
* ברווז ברזילאי, באתר NCBI (באנגלית)
* ברווז ברזילאי, באתר Animal Diversity Web (באנגלית)
* ברווז ברזילאי, באתר האנציקלופדיה של החיים (באנגלית)
* ברווז ברזילאי, באתר GBIF (באנגלית)

הערות שוליים
------------

1. ↑  ברווז ברזילאי באתר הרשימה האדומה של IUCN
מסלול התחרות
**תחרויות הטריאתלון באולימפיאדת ריו דה ז'ניירו (2016)** התקיימו בין ה-18 באוגוסט וה-20 באוגוסט 2016 במבצר קופקבנה. זוהי הפעם החמישית בה מתקיימות התחרויות במסגרת האולימפיאדה. במסגרת התחרויות התקיימו תחרות נפרדות לגברים ולנשים. בכל תחרות השתתפו 55 ספורטאים. רון דרמון, הטריאתלט הישראלי, היה הישראלי הראשון שמשתתף בתחרויות, אותן סיים במקום ה-26. אליסטר בראונלי הבריטי זכה בפעם השנייה ברציפות במדליית זהב בתחרות הגברים, והפך לטריאתלט הראשון שעושה זאת.

התחרות כללה שחייה למרחק של 1.5 קילומטרים, רכיבה על אופניים למרחק 40 קילומטרים וריצה למרחק 10 קילומטרים.

דירוג מקדים
-----------

שלב הדירוג המקדים החל ב-10 במאי 2014 והסתיים ב-15 במאי 2016 ובסיומו נקבעו 110 הספורטאים שהתמודדו בסופו של דבר באולימפיאדה (בחלוקה שווה בין גברים לנשים). על מנת לזכות בכרטיס למשחקים האולימפיים נדרשו הספורטאים לעמוד באחד הקריטריונים הבאים: לזכות באליפות היבשת, לסיים באחד משלושת המקומות הראשונים באירוע הדירוג של איגוד הטריאתלון העולמי, להיות בין 140 המדורגים הראשונים בסבב הטריאתלון העולמי לשנת 2015 או בטבלת הדירוג הכללית.

כמארחת המשחקים זכתה ברזיל בכרטיס נוסף, בנוסף לשניים שלהם הייתה זכאית. לאחר דירוג הספורטאים נותרו חמישה מקומות פנויים, אותם העניק האיגוד העולמי בהתאם למיקום בדירוג העולמי.

ישראל הטריאתלון
---------------

רון דרמון זכה בכרטיס לאולימפיאדה לאחר שדורג במקום ה-52 בעולם והפך לישראלי הראשון המשתתף בתחרויות. אחרי שלב השחייה בתחרות דורג במקום ה-34 מתוך 55 מתחרים, ברכיבה על אופניים הצליח לשפר את מקומו וסיים במקום ה-28. בשלב הריצה הצליח להיכנס לעשרים הראשונים, אך לקראת סיום הריצה נחלש וסיים את התחרות במקום ה-26.

המנצחים
-------

### גברים

| מקום | דירוג בעולם | שם | שחייה | רכיבה | ריצה | זמן כולל | פער |
| --- | --- | --- | --- | --- | --- | --- | --- |
|  | 5 | אליסטר בראונלי  בריטניהבריטניה בריטניה | 17:24 | 55:04 | 31:09 | 1:45.01 |  |
|  | 6 | ג'ונתן בראונלי  בריטניהבריטניה בריטניה | 17:24 | 55:04 | 31:16 | 1:45.07 | +0:06 |
|  | 2 | הנרי סקומן  דרום אפריקהדרום אפריקה דרום אפריקה | 17:25 | 55:01 | 31:50 | 1:45.43 | +0:42 |

### נשים

| מקום | דירוג בעולם | שם | שחייה | רכיבה | ריצה | זמן כולל | פער |
| --- | --- | --- | --- | --- | --- | --- | --- |
|  | 20 | גוון ג'ורגנסן  ארצות הבריתארצות הברית ארצות הברית | 19:12 | 1:01.21 | 34:09 | 1:56.16 | +0.00 |
|  | 18 | ניקולה ספיריג שווייץשווייץ שווייץ | 19:12 | 1:01.22 | 34:50 | 1:56.56 | +0.40 |
|  | 14 | ויקי הולנד  בריטניהבריטניה בריטניה | 19:09 | 1:01.26 | 34:54 | 1:57.01 | +0:45 |

המתחרים בשלב הרכיבה על האופניים

מדליות לפי מדינה
----------------

|  |  | זהב | כסף | ארד | סה"כ |
| --- | --- | --- | --- | --- | --- |
| 1 | בריטניהבריטניה בריטניה | 1 | 1 | 1 | 3 |
| 2 | ארצות הבריתארצות הברית ארצות הברית | 1 | 0 | 0 | 1 |
| 3 | שווייץשווייץ שווייץ | 0 | 1 | 0 | 1 |
| 4 | דרום אפריקהדרום אפריקה דרום אפריקה | 0 | 0 | 1 | 1 |
| סך הכל | 2 | 2 | 2 | 6 |

קישורים חיצוניים
----------------

ויקישיתוף מדיה וקבצים בנושא **טריאתלון באולימפיאדת ריו דה ז'ניירו** בוויקישיתוף
* תחרויות הטריאתלון באתר הרשמי של האולימפיאדה

הערות שוליים
------------

1. ↑  כללי הדירוג הרשמיים
2. ↑  הכירו את רון דרמון, באתר ynet, 3 ביוני 2016
3. ↑  טריאתלון: רון דרמון סיים במקום ה-26, באתר וואלה!‏, 18 באוגוסט 2016
נעלי בית פתוחות מאחור
נעלי בית למכירה בשוק
**נעלי בית** הן נעליים נוחות, קלות ולרוב גם רכות, המיועדות להינעל בפנים הבית.

גפת נעלי הבית עשויה לרוב בד וסולייתן – גומי או פלסטיק.
סוליותיהן בדרך כלל שטוחות, ללא עקב, למען הנוחות.

צבעי נעלי בית מגוונים מאוד, החל מצבעים חלקים וכלה בדוגמאות משובצות, פרחוניות ומופשטות. נעלי בית משובצות מכונות לפעמים "נעלי קיפי" על שם קיפי בן קיפוד, דמות מהסדרה רחוב סומסום, שנעל אותן.

ישנן נעלי בית הפתוחות מאחור, וננעלות על ידי החלקת הרגל פנימה. אחרות מעוצבות כנעל סגורה, ונרכסות באמצעות רוכסן התפור בחלקן העליון או בצידן. שני הסוגים הללו קיימים בעיצובים לנשים ולגברים. 

ישנן גם נעלי בית לנשים המעוצבות כמגף נמוך שרצועת גומי נסתרת תפורה בפתחו או שרוכסן בצידו. 

נעלי בית לילדים מעוצבות פעמים רבות בצבעים עליזים ובהירים, אם כי קיימים גם עיצובים הזהים לאלו של המבוגרים. עיצוב נפוץ לנעלי בית לילדים הוא דמויות של בעלי חיים (למשל: פיל, ארנב, כלבלב), המעטרות את קדמת הנעל.

ביפן נהוג להסיר את הנעלים לפני הכניסה לבית ולהחליפן בנעלי בית, ולכן בבתים יפנים מוכנות נעלי בית עבור אורחים.

יש הנוהגים לסרוג נעלי בית בשתי מסרגות או במסרגה אחת. בספר על עבודות קרושה יש צילום של נעלי בית שנוצרו ב-1845. 

* נעלי בית חד-פעמיות מנייר, משמשות ברכבת בסיןנעלי בית חד-פעמיות מנייר, משמשות ברכבת בסין
* נעלי בית לתינוק, מעוצבות בדמות טיגריסנעלי בית לתינוק, מעוצבות בדמות טיגריס
* נעלי בית בגזרת מגפיים, מעוצבות מבד סאטן ומעוטרות בפרווהנעלי בית בגזרת מגפיים, מעוצבות מבד סאטן ומעוטרות בפרווה

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נעלי בית** |
| ויקישיתוף תמונות ומדיה בוויקישיתוף: **נעלי בית** |

* איך נעלי קיפי הפכו לסמל ישראלי? | כאן סקרנים, סרטון בערוץ "כאן - דיגיטל", באתר יוטיוב (אורך: 8:37)

הערות שוליים
------------

1. ↑  Lis Paludan, תרגום: Jean Olsen , Marya Zanders, Crochet, **Crochet History & Technique**, 1995, Loveland, Colorado: Interwaeve Press, 1986, עמ' 132, ISBN 978-1883010096. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12395431d (data)
* GND: 1074037197

 |
**מסע בחלל** (באנגלית: **Space Quest**) היא סדרת משחקי מחשב בעלת 6 פרקים, בז'אנר משחקי ההרפתקה והמדע הבדיוני.
הסדרה עוקבת אחר רוג'ר ווילקו, שרת חללית.

המשחק פותח על ידי צמד המפתחים מארק קרו וסקוט מורפי (המכנים עצמם שני בחורים מגלקסיית אנדרומדה) והופץ על ידי חברת סיירה און ליין.

בכל סדרת המשחקים ישנם קטעי פרודיה על מלחמת הכוכבים ומסע בין כוכבים, בנוסף מוזכרים כפרודיה דברים ממקדונלד'ס ועד מיקרוסופט.
הסדרה מאופיינת על ידי הומור מטורף של יוצרי הסדרה לכל אורך ששת המשחקים.

מקור הסדרה
----------

מארק קרו וסקוט מורפי שעבדו יחד בעבר על המשחק "הקדירה השחורה" מבית סיירה, רצו ליצור משחק הרפתקה מדע בדיוני ובעיקר מצחיק, בדומה לרוב משחקי ההרפתקה באותה תקופה. בנוסף לזה רצו ליצור גיבור שתפקידו שרת בחללית "ארקדה" (הגיבור מתחיל את המשחק כדמות שולית בחללית ועד מהרה נהפך לגיבור).

משחקי הסדרה
-----------

רוג'ר ווילקו בבריחה מה"ארקדה" במשחק הראשון בסדרה - בגרסתו הלא מחודשת
* Space Quest I: The Sarien Encounter - יצא באוקטובר 1986
* Space Quest II: Vohaul's Revenge - יצא ב-14 בנובמבר 1987
* Space Quest III: The Pirates of Pestulon - יצא ב-24 במרץ 1989
* Space Quest IV: Roger Wilco and the Time Rippers - יצא ב-4 במרץ 1991
* Space Quest V: The Next Mutation - יצא ב-5 בפברואר 1993
* Space Quest 6: The Spinal Frontier - יצא בשנת 1995

Space Quest 7 היה אמור לצאת, ואף יצא לו מעין "סרטון הצצה" (Sneak & Peak) כפי שסיירה כינתה אותם, אך הפרויקט בוטל.

ב-2002 היה עוד ניסיון לייצר משחק אקשן עבור הPS2 וה-X-box, אך גם ניסיון זה נכשל.

### גרסאות מעריצים

בהשראת הסדרה המקורית יצאו במהלך עשרות השנים הבאות מספר משחקי מעריצים כגון Space Quest The Lost Chapter.

### חידושים

שלושת המשחקים הראשונים בסדרה שוחררו ב-EGA ועם ממשק פקודות בהקלדת טקסט. לעומת המשחק הראשון שיצא לאחר מכן בגרסת VGA עם ממשק של פקודות בהקשה על עכבר המחשב, המשחק השני והשלישי מעולם לא זכו לחידוש רשמי. עם זאת, לאחר נסיונות כושלים של כמה מעריצים במהלך עשרות שנים, יצאה לבסוף ב-2011 גרסת מעריצים מחודשת למשחק השני (Space Quest 2 Remake: Vohaul's Revenge) ולאחר יותר מעשור גם ב-2023 למשחק השלישי שכפי שצוין בכותרתו השתמש בגרפיקה תלת מימדית (Space Quest 3D).

קישורים חיצוניים
----------------

* Space Quest II: Vohaul's Revenge Remake - גרסת חידוש חינמית מ-2011 למשחק השני ב-VGA עם ממשק פקודות בהקשה על עכבר המחשב, על גבי Adventure Game Studio
* Space Quest 3D - גרסת חידוש חינמית מ-2023 למשחק השלישי בתלת מימד עם ממשק פקודות בהקשה על עכבר המחשב, על גבי יוניטי (מנוע משחק)
**קנדריק פאריס** (באנגלית: **Kendrick Farris**; נולד ב-2 ביולי 1986) הוא מרים משקולות אולימפי אמריקאי.

קריירה
------

פאריס נולד בשריבפורט, ארצות הברית. בגיל 11 החל להרים משקולות. בשנת 2004, החל להשתתף בתחרויות בינלאומיות. בתחילת הקריירה שלו, הוא התחרה בקטגוריית משקל 77 ק"ג. בשנת 2006, עלה לקטגוריית משקל 85 ק"ג, ובשנת 2015 עלה לקטגוריית משקל 94 ק"ג. בשנת 2008, השתתף באולימפיאדת בייג'ינג ודורג במקום השמיני (362 ק"ג). בשנת 2010, זכה במדליית זהב באליפות הפאן אמריקאית בהרמת משקולות (אנ') כשהרים משקל כולל של 362 ק"ג. בשנת 2011, זכה במדליית ארד במשחקים הפאן-אמריקאיים (אנ') כשהרים משקל כולל של 348 ק"ג. בשנת 2012, השתתף באולימפיאדת לונדון ודורג במקום העשירי (355 ק"ג). בשנת 2013, זכה במדליית כסף באוניברסיאדת קאזאן (372 ק"ג). בשנת 2015, זכה במדליית זהב במשחקים הפאן-אמריקאיים (אנ'). בשנת 2016, זכה במדליית זהב באליפות הפאן אמריקאית (364 ק"ג) (אנ'). ב-8 במאי 2016, במסגרת המבחנים לאולימפיאדת ריו דה ז'ניירו, שבר שיא אמריקאי בקטגוריית משקל 94 ק"ג לאחר שהרים משקל כולל של 377 ק"ג (168 ק"ג בהנפה (אנ') ו-209 ק"ג בדחיקה (אנ')). באותה השנה, היה הגבר היחיד בענף הרמת המשקולות של המשלחת האמריקאית (אנ') לאולימפיאדת ריו דה ז'ניירו ודורג בתחרות במקום ה-11.

חיים אישיים
-----------

פאריס השלים תואר בתקשורת באוניברסיטת מדינת לואיזיאנה שריבפורט (אנ'). בשנת 2014, לקראת הולדת בנו השני, פאריס אימץ אורח חיים טבעוני. פאריס מגדיר עצמו כאדם מאמין, צאצא של אחד משבטי ישראל ומכנה את עצמו לעיתים בשם 'יעקב'. נשוי לקתרינה ולהם שני ילדים.

ראו גם
------

* הרמת משקולות במשחקים האולימפיים

קישורים חיצוניים
----------------

* קנדריק פאריס, ברשת החברתית אקס (טוויטר)
* קנדריק פאריס, ברשת החברתית אינסטגרם
* קנדריק פאריס, באתר olympedia.org
* השרירן האולימפי שובר שיאים עם תפריט טבעוני, באתר ‏מאקו‏, 14 באוגוסט 2016
* קנדריק פאריס שובר את השיא האמריקאי במאי 2016 - בדף הפייסבוק של USA Weightlifting
* FARRIS Kendrick JamesUSA – IWF – INTERNATIONAL WEIGHTLIFTING FEDERATION
* Kendrick Farris, nbcolympics

הערות שוליים
------------

1. ↑  Kendrick Farris, sports-reference.com
2. ↑  PAN AMERICAN CHAMPIONSHIPS, iwf.net
3. ↑  Who is ... Kendrick Farris?, nbcolympics.com
4. ↑  National Championships & USA Olympic Team Trials Report, CH Fitness & Performance, May 11, 2016
5. ↑  Michael Rodio, The Vegan Diet of American Olympic Weightlifter Kendrick Farris, mensfitness
6. ↑  Olympic Weightlifter Kendrick Farris Trumpets ‘Lost Tribes of Israel’ Roots, forward.com
בתורת החוגים, **חוג ראשוני למחצה** הוא חוג שאין לו אידיאלים נילפוטנטיים לא טריוויאליים. החוגים הראשוניים למחצה הם משפחה רחבה ומרכזית בתורת החוגים, בשל הקשר שלהם לחוגים ראשוניים, ובגלל שלכל חוג יש מנה מקסימלית כזו, המתקבלת מחילוק ברדיקל הראשוני. חוג קומוטטיבי הוא ראשוני למחצה אם ורק אם הוא מצומצם, כלומר, אין לו איברים נילפוטנטיים. 

התכונות הבאות מאפיינות חוג ראשוני למחצה: 

* אין בו אידיאלים נילפוטנטיים לא-טריוויאליים;
* אין בו אידיאלים חד-צדדיים נילפוטנטים לא-טריוויאליים;
* לכל אידיאל {\displaystyle A\neq 0}, גם {\displaystyle A^{2}\neq 0}.

אידיאל {\displaystyle A} של {\displaystyle R} הוא ראשוני למחצה, אם חוג המנה {\displaystyle R/A} ראשוני למחצה. חיתוך של אידיאלים ראשוניים הוא אידיאל ראשוני למחצה. חיתוך כל האידיאלים הראשוניים (או הראשוניים למחצה, או הראשוניים המינימליים) של החוג הוא הרדיקל הראשוני שלו. גם רדיקלים חשובים אחרים - רדיקל לויצקי, הרדיקל הנילי העליון ורדיקל ג'ייקובסון - הם ראשוניים למחצה.

ישנם חוגים ראשוניים למחצה (ואף ראשוניים) המכילים אידיאלים ניליים. בחוג PI ראשוני למחצה אין אידיאלים שמאליים ניליים, ולכן הרדיקל הראשוני של כל חוג PI הוא האידיאל השמאלי הנילי הגדול ביותר שלו.

קישורים חיצוניים
----------------

* חוג ראשוני למחצה, באתר MathWorld (באנגלית)

הערות שוליים
------------

1. ↑  Noncommutative Noetherian Rings, McConnel and Robson, Cor. 13.2.6
**אנחל ארוצ'ה גיין** (בספרדית: **Ángel Arocha Guillén**, נולד ב-24 ביוני 1907 בטנריפה שבספרד, נפטר ב-2 בספטמבר 1938 בבלגר) היה כדורגלן ספרדי ששיחק בעמדת החלוץ. ארוצ'ה שיחק במדי הקבוצות טנריפה, ברצלונה ואתלטיקו מדריד, וכן במדי נבחרת ספרד.

ביוגרפיה
--------

שחקני ברצלונה שזכו בגביע ב-1928. משמאל לימין:   

עומדים: פורנס (מאמן), מאס, קאסטייון, ליורנס, ולטר, גוסמאן, קרלויה ופלאטקו. יושבים: פיירה, ססטרה, סמיטייר, ארוצ'ה וסאז'י.
ארוצ'ה החל את הקריירה שלו בטנריפה, שבקרבת כפר הולדתו שבאיים הקנאריים. כבר בגיל 15, ב-1922, ערך את הופעת הבכורה במדיה. ב-1927 עבר לברצלונה. כעבור שנה הצליח לזכות עם הקבוצה בגביע המלך. בגמר פגשה ברצלונה את ריאל סוסיאדד. מכיוון שהמשחק הראשון הסתיים בתיקו, התקיים משחק חוזר, שגם הוא הסתיים בתיקו. במשחק החוזר השני, שנערך ב-28 ביוני 1928, הבקיע ארוצ'ה את אחד משלושת שערי קבוצתו, שניצחה 3-1 וזכתה בתואר. ב-1929 החלה לפעול הליגה הספרדית. ברצלונה זכתה באליפות הראשונה בתולדות הליגה, כשארוצ'ה תורם לכך 4 שערים ב-7 משחקים בהם שותף. ב-28 באפריל 1929 כבש שלושער בניצחון 5-1 על ראסינג סנטנדר.

בהמשך דרכו בברצלונה, המשיך ארוצ'ה להבקיע בקצב גבוה והיה המבקיע הבכיר בקבוצה. בעונתה השנייה של הליגה כבש 11 פעמים ב-13 משחקים. עונתו השלישית בליגה, עונת 1930/1931, הייתה השיא עבורו, וב-15 משחקים בהם השתתף הצליח לכבוש 16 שערים. בין היתר כבש שלושה שלושערים, אחד מהם בדרבי נגד אספניול בו ניצחה ברצלונה בתוצאה 6-2 ב-11 בינואר 1931. בעונה שלאחר מכן דעכה כמות השערים שכבש, פפ סמיטייר הוביל את מבקיעי השערים של הקבוצה, בעוד ארוצ'ה הבקיע 8 שערים ב-15 הופעות. בעונת 1932/1933 הבקיע 11 שערים ב-10 משחקי ליגה, כולל 4 צמדים ושער בקלאסיקו נגד ריאל מדריד ב-1 בינואר 1933, שהסתיים בתיקו 1-1, אך המבקיע המוביל של הקבוצה היה ז'ואן רמון.

בסך הכול, ב-6 שנים בקבוצה, הבקיע ארוצ'ה 215 שערים ב-207 משחקים, רשמיים ולא רשמיים. ב-60 משחקי ליגה כבש 50 שערים. מאז האליפות ב-1929 כשל ארוצ'ה לזכות עם הקבוצה פעם נוספת באליפות או בגביע. ב-1933 עזב את ברצלונה והצטרף לאתלטיקו מדריד, שהייתה אז בליגה השנייה. ארוצ'ה עזר לקבוצה להעפיל בחזרה לליגה הראשונה בתום עונת 1933/1934. בעונת 1934/1935 כבש 4 שערים בלבד ב-14 הופעות. לאחר שבעונת 1935/1936 הצליח לכבוש פעם אחת בלבד ב-6 משחקים ובמקביל אתלטיקו מדריד ירדה חזרה לליגה השנייה, חדל ארוצ'ה לשחק כדורגל.

ב-1931 השתתף בשני משחקי ידידות של נבחרת ספרד. שניהם היו מול נבחרת אירלנד, ובשניהם ארוצ'ה כבש שער. הראשון היה ב-26 באפריל והשני ב-13 בדצמבר. כמו כן, בתור מי שגר בברצלונה, בירת קטלוניה, במשך מספר שנים, השתתף ארוצ'ה ב-8 משחקי ידידות של נבחרת קטלוניה, בהם הבקיע 6 פעמים.

ב-1936 פרצה מלחמת האזרחים הספרדית וארוצ'ה התגייס לצבאו של הגנרל פרנקו. ארוצ'ה נפל בחזית של בלגר שבקטלוניה ב-2 בספטמבר 1938.

תארים
-----

### ברצלונה

* הגביע הספרדי (1): 1927/1928
* אליפות ספרד (1): 1929
* אליפות קטלוניה (4): 1927/1928, 1929/1930, 1930/1931, 1931/1932

קישורים חיצוניים
----------------

ויקישיתוף מדיה וקבצים בנושא **אנחל ארוצ'ה** בוויקישיתוף

* פרופיל, באתר Transfermarkt
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* אנחל ארוצ'ה במדור השחקנים האגדיים של מועדון הכדורגל ברצלונה
* אנחל ארוצ'ה באתר טנריפה
**רוסלאן ולודמילה** (ברוסית: **Руслан и Людмила**) היא פואמה שנכתבה בשנים 1817–1820 בידי אלכסנדר פושקין, גדול משוררי רוסיה, ומאוחר יותר עובדה לאופרה השונה במידת מה בעלילתה ובדמויותיה.

לז'אנר הפואמות הרומנטיות מהווה יצירה זו את מה שדון קישוט מהווה לז'אנר סיפורי האבירים. מספר דמויות ביצירה הפכו לאבות-טיפוס של ספרות מאוחרת יותר, וזו אחת היצירות החשובות ביותר שנכתבו בשפה הרוסית. החידוש בה הוא שילוב של הומור סרקאסטי וציני ביצירה רומנטית שירית, דבר שלא היה קיים בספרות הרוסית המוקדמת יותר. טכניקת החריזה הווירטואוזית מהווה עד היום מודל לחיקוי למשוררי רוסיה.

תמצית הפואמה
------------

פתיחתה הקסומה של הפואמה נועדה להכניס את הקורא אל עולם האגדה הרוסי, ולאחר מכן באים שישה פרקי שירה, המכילים 2822 שורות, המספרים את סיפור העלילה: לודמילה היא נסיכה יפהפייה בת י"ז שנים, בתו של הנסיך הגדול והנערץ מקייב ולדימיר-שמש, ארוסתו של רוסלאן, האביר עז הרוח. בליל הכלולות הנסיכה בהירת השיער נחטפת בידי המכשף הרשע צ'רנומור. ולדימיר מבטיח לזה שיציל את הנסיכה את ידה וחצי מממלכתו. הפואמה עוקבת אחר מסעו הנועז של האביר האמיץ אל מעבר להררי השחור למעונו של הכשפן ובחזרה אל הקרת קייב המעטירה. בדרכו פוגש רוסלאן יצורים מסקרנים, מכשפים, קוסמים, ואת שלושת מחזריה הנכזבים של לודמילה שקיבלו לפתע תקווה חדשה: פרלאף הזללן והפחדן, רטמיר התמים והלוהב, ורוגדאי האכזר והמרושע.

האופרה
------

**רוסלאן ולודמילה** היא אופרה בחמש מערכות. המוזיקה לאופרה נכתבה בידי מיכאיל גלינקה, לליברית שכתב ולריאן פיודורוביץ' שירקוב על פי הפואמה של פושקין. היא הועלתה לראשונה על ידי תיאטרון בולשוי בסנקט פטרבורג ב-9 בדצמבר 1842.

תרגומים לעברית
--------------

* אלכסנדר סרגייביץ' פושקין, רוסלן ולודמילה, מרוסית: אלכס בנדרסקי. הוצאה עצמית, תשס"ב 2002.
* א"ס פושקין, רוסלן ולודמילה, מרוסית: יואל נץ. הוצאת "גוונים", תשע"ג 2013.

קישורים חיצוניים
----------------

ויקישיתוף מדיה וקבצים בנושא **רוסלאן ולודמילה** בוויקישיתוף
* הפואמה במלואה בעברית, תרגם: אלכס בנדרסקי.
* רוסלאן ולודמילה(הקישור אינו פעיל) באתר האופרה הישראלי.
* אלכסנדר סרגייביץ' פושקין, הפתיחה ל"רוסלן ולודמילה", באתר הארץ, 20 בפברואר 2002

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007588283605171
* GND: 300059949
* LCCN: n80120762
* MusicBrainz work: d1b335d1-fda6-4ede-87f0-3756432827a7
* VIAF: 444150323915909972610
* WorldCat (עם VIAF): 444150323915909972610

 |
הלוויית יון מוצה ווסילה מארין
יון מוצה ווסילה מארין על בול דואר רומני מ-1941
**יון מוצה** (Ion Moţa‏; 5 ביולי 1902 – 13 בינואר 1937) היה ממייסדי התנועה הלגיונרית ברומניה ויד ימינו וגיסו של מנהיג התנועה, קורנליו זליה קודריאנו, המנהיג הראשון של אחוות הצלב ומהלוחמים במלחמת האזרחים של ספרד לצד פרנקו.

ביוגרפיה
--------

מוצאו של עורך הדין מוצה מטרנסילבניה, היה בין מייסדי התנועה הלגיונרית, תרגם לרומנית את הפרוטוקולים של זקני ציון. ב-1927 נשא לאישה את אירידנטה, אחותו של קודריאנו. בנובמבר 1936 יצא לספרד, יחד עם עוד שישה מחברי התנועה הלגיונרית, כדי ללחום במלחמת האזרחים הספרדית לצד כוחותיו של פרנסיסקו פרנקו. ב-13 בינואר 1937 נהרג מוצה, יחד עם חברו, וסילה מארין, בקרב מחדאונדה (אנ'). שרידי גופותיהם הובאו לרומניה והתנועה הלגיונרית, שראתה באירוע הזדמנות פרסום ותעמולה, ארגנה מסע לוויה מפואר בהשתתפות רבבות לגיונרים במדים ירוקים. ארונות המתים הגיעו לרומניה בפברואר ונערכו טקסים בטרנסילבניה, אולטניה ומונטניה, בדרך לבוקרשט. הארונות הגיעו לתחנת רכבת צפון בבוקרשט ב--11 בפברואר, שם המתינו להם לגיונרים במדים, שעמדו בשורות ארוכות. הארונות הובלו בין שורות הלגיונרים, דרך רחובות ראשיים בבוקרשט, אל כנסייה, שם הונחו ליומיים, במהלכן הגיעו המונים להביע להם כבוד.

לאחר היומיים הוצבו הארונות על עגלה מקושטת בסמלים לגיונרים, שהופקו מענפי ברושים. את העגלה משכו כמה עשרות לגיונרים ומאחוריה צעדו לגיונרים אחרים במבנה של צלב, ששרו המנון, שחובר במיוחד עבור מוצה ומארין. אחריהם צעדו מנהיגי התנועה הלגיונרית, נציגים מגרמניה, איטליה, יפן וספרד, איכרים בבגדים עממיים לאומים, כמרים וקבוצות נוספות של לגיונרים. השיירה עברה ברחובות הראשיים של בוקרשט והובילה ל"בית הירוק", המרכז של התנועה הלגיונרית, שם הוכן עבורם מאוזוליאום.

מסע הלווייה השאיר רושם עצום על תושבי בוקרשט והדבר בא לידי ביטוי גם בתקשורת של התקופה. בשנת 1941 הופק בול דואר לזכרם.

קישורים חיצוניים
----------------

ויקישיתוף מדיה וקבצים בנושא **יון מוצה** בוויקישיתוף

הערות שוליים
------------

1. ↑  Spectacolul înmormântării legionarilor Moţa-Marin (ברומנית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265640605171
* GND: 119474948
* ISNI: 0000 0000 7862 9117
* LCCN: n80008010
* VIAF: 50516141
* WorldCat: lccn-n80008010

 |
**סיגריד אוגוסטה (גוסטה) גרין** (באנגלית: **Sigrid Augusta Green**;‏ 3 בדצמבר 1920 – 12 באוקטובר 2012) אספה מידע מודיעיני כהכנה לחבלה במפעל המים הכבדים הנאצי בטלמרק במהלך מלחמת העולם השנייה. היא עבדה עבור ההתנגדות הנורווגית ולאחר מכן בבלצ'לי פארק.

ביוגרפיה
--------

גרין נולדה בדארוון, לנקשייר, לסטפורד גרין, בעל עסק קטן למכונות ואספקה לטחנות רוח, ולאשתו אדית סטפורד, לבית סוונסן, נורווגית שהגיעה לבריטניה כדי לעבוד כאו-פיר והתחתנה עם בן המשפחה שעבורה עבדה. היו לה עוד שני אחים. גרין דיברה שתי שפות, אנגלית ונורווגית, עשתה בגרות בבית הספר לדקדוק של דארוון ב-1938 ולמדה אנגלית באוניברסיטת מנצ'סטר עד שעזבה עם פרוץ המלחמה.

גרין הייתה מאורסת לטייס קרב שנהרג במהלך המלחמה והיא נותרה רווקה.

לאחר המלחמה היא ניהלה חיים רגילים בדארוון, עבדה במספר עבודות, כולל תפקיד במרפאה המלכותית של בלקברן. הייתה פעילה במפלגה השמרנית המקומית והתנדבה בבית החולים המקומי שלה.

ריגול
-----

גרין הצטרפה לחיל העזר לנשים בחיל האוויר הבריטי, בגיל 22. בשל שליטתה בשפה הנורווגית, שאותה קיבלה מאמה הנורווגית היא אותרה במהירות והוצבה במחתרת הנורווגית, אשר נלחמה במשטר הבובות הפרו-נאצי שהוקם במדינה.

גרין נשלחה לנורווגיה הכבושה בידי הנאצים כדי להביא מידע על מפעל המים הכבדים בטלמרק וכהכנה לחבלה במפעל המים הכבדים הנאצי בטלמרק במהלך מלחמת העולם השנייה. דודה של סיגריד היה בעלי המפעל והיא ביקרה בו לפני תחילת המלחמה וידעה למצוא אותו. מאחר וסירבה לצנוח, הועברה גרין לנורווגיה בסתר באמצעות. במהלך ההפלגה לבשה בגדי גבר משום שנשים לא הורשו לעלות על צוללות.. גרין סיפקה מידע מודיעיני חיוני עבור הפשיטה בשנת 1943 שגם הונצחה בסרט גיבורי טלמרק עם קירק דאגלס. לאחר תום המשימה, עברה ברגל מנורווגיה לשוודיה הנייטרלית, ונמלטה משם בתא פצצות ריק של מטוס מוסקיטו.

כאשר שבה לבריטניה היא פעלה בבלצ'לי פארק בבקינגהמשייר ושם עסקה בפיצוח קודים נאצים באמצעות מכונות אניגמה.

הנצחה ומוות
-----------

גרין נפטרה בגיל 91, בשלווה בשנתה, בבית אבות בדארוון, שנה לאחר שקיבלה את תג בלצ'לי פארק ואת מדליית החופש של בלצ'לי פארק על 'עבודתה החיונית' במלחמת העולם השנייה. היא קיבלה מכתב תודה מראש הממשלה הבריטית, דייוויד קמרון ומדליית בלצ'לי פארק כהערכה לעבודה שעשתה.

היא נקברה בבית הקברות והמשרפה של פליזינגטון, בלקברן, לנקשייר, אנגליה.

ראו גם
------

* החבלה בייצור המים הכבדים בנורווגיה
* נורווגיה במלחמת העולם השנייה
* גיבורי טלמרק
* המחתרת הנורווגית

הערות שוליים
------------

1. 1 2  אוגוסטה גרין, באתר הטיימס, ‏15 באוקטובר 2012, (באנגלית)
2. 1 2 3 4 5 6  הספד: סיגריד גרין, סוכנת סמויה בריטית, 3 בדצמבר 1920 - 12 באוקטובר 2012, באתר דיילי אקספרס, ‏20 באוקטובר, 2012 (באנגלית)
3. 1 2 3  "Find a grave". *Find a Grave*. ג'ון בירן
4. 1 2 3  איימי אוליבר, מרגלת ללא פחד ממלחמת העולם השנייה שחמקה לנורבגיה הכבושה על סיפון צוללת לפני שהפכה לשוברת קודים של בלצ'לי פארק מתה בגיל 91, באתר דה מייל, ‏15 באוקטובר 2012 (באנגלית)
5. ↑  דן קלאו, מרגלת גיבורה בזמן המלחמה מדארוון מתה בגיל 91, באתר הטלגרף, ‏15 באוקטובר 2012 (באנגלית)
6. ↑  סיגריד גרין, באתר הטלגרף, ‏16 באוקטובר 2012 (באנגלית)
**המגדל** שנקרא גם מגדל בבל, בית האלוהים, טירת פלוטוס, המגדל הנופל, הברק, האש השמימית והמגדל שנפגע על ידי ברק, הוא הקלף שמספרו 16 בסדרת הארקנה הגדולה של קלפי הטארוט.

קלף המגדל, משנת 1889. הקלף מתאר מגדל שנפגע מלהבה שמימית או מברק שבא מכיוון השמש או ממקום לא ידוע וזוג אנשים (בחלק מהגרסאות גבר חבוש כתר ואישה, שמייצגים את נימרוד ואת אחד מנתיניו.) נופלים אל הקרקע או אל התהום או אל הים. גרסה אחרת מתארת רועה שחוזה בברק פוגע בעץ.

משמעות הקלף
-----------

הקלף מסמל אירועים חיצוניים המביאים לקריסה מוחלטת בחייו של האדם. עוד הוא מסמל משבר, ניתוק, ושינויים קיצוניים בלתי צפויים.

לפי ה-Pictorial Key to the Tarot של ארתור ווייט, האיור של קלף המגדל בחפיסת Rider-Waite נועד לסמל את חורבן בית המקדש בידי הכשדים.

קישורים חיצוניים
----------------

ויקישיתוף מדיה וקבצים בנושא **המגדל** בוויקישיתוף

הערות שוליים
------------

1. ↑  קלף המגדל בטארוט - פירוש, משמעויות ומסרים, באתר טאו TAO
2. ↑  הילה טארוט, **פשוטארוט**
3. ↑  קלף המגדל– מבואר על ידי יוצר חפיסת הריידר-ווייט. (באנגלית) שמה הוא מצטט, לדבריו "את האמת המקורית והאמיתית", כפי שהיא מתועדת בספר תהילים "אִם ה' לֹא יִבְנֶה בַיִת, שָׁוְא עָמְלוּ בוֹנָיו בּוֹ" (תהילים קכ"ז, פסוק א')

| קלפי טארוט |
| --- |
| הארקנה הגדולה | השוטה, הקוסם, הכוהנת, הקיסרית, הקיסר, הכהן הגדול, הנאהבים, המרכבה, הצדק, הנזיר, גלגל המזל, כוח, התלוי, המוות, המיזוג, השטן, המגדל, הכוכב, הירח, השמש, יום הדין, העולם |
**דיקלופנק** (באנגלית: **Diclofenac**; וולטרן; Voltaren) היא תרופה ממשפחת נוגדי דלקת שאינם סטרואידים (Non steroidal anti inflammatory drug - NSAID) שחוסמת את מסלול הציקלואוקסיגנז (Cyclooxygenase Pathway) בצורה שאינה בררנית (חלבוני Cox1 וגם Cox2) וגורמת להורדה ביצירת האיכוסנואידים (Eicosanoids), מה שמוביל להורדה בתגובה של מערכת החיסון ובכך מעכבת דלקת ומורידה חום.

באנגליה, ברזיל, הודו וארצות הברית, התרופה עשויה להיות בשימוש בצורה של נתרן או אשלגן מלחי. בסין השימוש העיקרי הוא בנתרן מלחי.

ניתן למצוא את התרופה בתצורה של משחה מקומית ללא מרשם רפואי. בחלק מהארצות יש התוויות שימוש נוספות כגון: אקנה, כאבים וחום הנלווים לדלקת.

התוויות לשימוש רפואי
--------------------

דיקלופנק משמשת לטיפול בכאב, בתסמונות דלקתיות, הורדת חום וכאבי מחזור, דיסמנוריאה.

שימוש נוסף הוא נגד תסמונות דלקתיות כגון: תלונות על כאבי שרירים, דלקת מפרקים שגרונית (Rheumatoid Arthritis), דלקת מפרקים ניוונית (Osteoarthritis), כאב שיניים, שגדון (Gout), כאב שרירי במפרק הלסתות (TMJ pain), דלקת חוליות מקשחת (Ankylosing spondylitis).

דיקלופנק משמש לעיתים קרובות לשיכוך כאבים קל בינוני לאחר ניתוח או טראומה, במיוחד כאשר יש דלקת. התוויה נוספת לשימוש היא מיגרנה אקוטית - חדה.

כמו כן, דיקלופנק מקלה מעט על כאבים כתוצאה מאבנים בכליה ובכיס המרה, כאבי מחזור ורירית רחם תועה - אנדומטריוזיס (Endometriosis).

תופעות לוואי
------------

שימוש ארוך טווח בדיקלופנק בפרט או במדכאי דלקת שאינם סטרואידים - (NSAID) בכלל, עלול להוביל לכיב פפטי (אולקוס). שילוב של דיקלופנק ומיזופרוסטול (misoprostol), אנלוג סינתטי של פרוסטגלנדין (PGE1), יסייע בשמירה על רירית הקיבה.

להלן רשימת תופעות הלוואי השכיחות:
  

* מגדיל סיכון להתקף לב
* דימומים במערכת העיכול
* כיב קיבה (כיב פפטי)
* ניקוב דופן המעי

סתירות
------

מומלץ לא להשתמש בתרופה במצבים הבאים:
  

* רגישות לדיקלופנק
* רגישות בעבר לאספירין
* שלישון אחרון (3) במהלך הריון
* מחלת קרוהן או מחלת מעי דלקתית אחרת
* דימום תוך בטני ממערכת העיכול
* דימום מוחי
* הפרעות קרישה
* אסתמה

קישורים חיצוניים
----------------

ויקישיתוף מדיה וקבצים בנושא **דיקלופנק** בוויקישיתוף
* diclofenac (Rx), *Medscape.com*

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552914605171
* GND: 4239268-8
* LCCN: sh85037684

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
בכלכלה, בתמחיר ובתהליכי קבלת החלטות, **עלות שקועה** או **עלות אבודה** (מוכר גם בשם הלועזי **sunk cost**) היא הוצאה שכבר בוצעה ולא ניתנת להחזר, ולכן כבר אינה רלוונטית לקבלת החלטות עתידיות. לעיתים מדובר על השקעה בסדרי גודל גדולים, לדוגמה הקמת מפעל חדש, או הקמת מיזמי תשתית, כשהתוצאה העסקית בדיעבד אינה מצדיקה את ההשקעה.

ההוצאות הרלוונטיות לשיקולי הפעלת עסק הן עלויות קבועות ועלויות משתנות. עלות שקועה אינה משתייכת לשני סוגי עלויות אלה. במיוחד יש להבחין בין העלות השקועה, כהשקעה במפעל או בציוד שנעשתה כבר ואינה ניתנת למניעה או להחזרה, לבין העלות הקבועה, שהיא עלות הפעלתו של המפעל או העסק, ואשר ניתן להימנע ממנה על ידי הדממת המכונות וסגירת המפעל, או חלק ממנו.
כעלות השקועה נלקח רק אותו חלק מההשקעה בנכס שאינו בר-החזרה, ולכן יש לנכות מסך העלות שהושקעה את ערך המימוש של הנכס.

עלות שקועה היא פרמטר כלכלי. בחשבונאות נהוג להפחית עלויות בצורה ליניארית, כך שהשקעה הונית גדולה תגרום מדי שנה לרישום של הוצאה בדוח הרווח וההפסד, ולהפסד. הגישה הכלכלית מתעלמת מהוצאה זו, והיא אינה נלקחת כשיקול לאחר שהוצאה. כך שייתכן מצב שבו מפעל מפסיד עדיין כדאי להפעלה.

אפקט העלות השקועה או "ההוצאה האבודה" נבחן על ידי כלכלנים העוסקים בתורת הערך. נמצא כי מנהלים נטו להמשיך בפרויקטים כושלים, על אף שלא הייתה לכך הצדקה. אפקט זה נקרא גם "אפקט הקונקורד", על שם מטוס הקונקורד. בפרויקט זה הושקעו סכומי עתק גם לאחר שהיה ברור שהפרויקט ייכשל, והפעלת המטוס לא תהיה כלכלית, עד שלבסוף המטוס קורקע.

דוגמאות
-------

כדוגמה לעלות שקועה ניתן לקחת את מפעל הבשר "אדום אדום" של חברת תנובה. נכון ל-2008 המפעל מפסיד, וחלק מעובדיו פוטרו. במפעל הושקעו בתחילת המאה ה-21 כ-130 מיליון שקלים. חלק נכבד מסכום זה ניתן לראות כעלות שקועה, משום שלא יוחזר בין אם ייסגר המפעל ובין אם ימשיך לפעול, ולכן אינו רלוונטי להחלטה בעניין זה.

דוגמה להחלטה של פרט לגבי עלות שקועה היא קניית כרטיס יקר להצגה, כשבמהלכה מתחוור לרוכש הכרטיס כי אינו נהנה מההצגה, ועליו לקבל החלטה האם לעזוב את ההצגה בהפסקה. רציונלית, מחיר הכרטיס איננו רלוונטי בשיקולי הרוכש, מכיוון שזוהי הוצאה שכבר נעשתה ואין להשיבה; בפועל דיסוננס קוגניטיבי משפיע על קבלת ההחלטה הלא-רציונלית.

דוגמה נוספת היא אדם שקנה כרטיס להצגה, אך כדי להגיע אליה הוא צריך לשלם הוצאות נוספות (דלק, בייביסיטר וכדומה). גם אם בסופו של דבר הוא כלל לא ירצה לצאת ולראות את ההצגה, הדיסוננס הקוגניטיבי יגרום לו כן ללכת ולראותה, מכיוון שהוא כבר שילם עליה, והוא יחשוב שאם הוא יישאר בבית הוא "יפסיד את הכסף" של עלות הכרטיס (זאת בעוד שהמצב בדיוק הפוך: את הכסף על הכרטיס הוא ממילא הפסיד מיד לאחר קנייתו, ודווקא ההליכה להצגה תגרום להפסדים כספיים נוספים).

במילים אחרות, הפחד מאיבוד העלות השקועה, עלול לגרום לאנשים/ארגונים לבזבז כספים נוספים, ללא כל תועלת.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **עלות שקועה** |

הערות שוליים
------------

1. ↑  "עשינו שגיאות עם אדום אדום", nrg ,8.2.2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561525705171
* LCCN: sh2004006683

 |
**גאלופ קוריאה** (באנגלית: **Gallup Korea**; בקוריאנית: **한국갤럽**) או **מכון המחקר גאלופ קוריאה** (באנגלית: **Gallup Korea Research Institute**; בקוריאנית: **한국갤럽조사연구소**) היא חברת מחקר דרום קוריאנית שנוסדה על ידי פארק מו-יק ב-1974 והפכה לחברה באגודה הבינלאומית של גאלופ (אנ') ב-1997. היא ידועה בעיקר בשל ביצוע סקרים ציבוריים בנושאים פוליטיים, בידור, ספורט, כמו גם בנושאים חברתיים.

היסטוריה
--------

בשנת 1974, ייסד פארק מו-יק את חברת סקרי דעת הקהל הראשונה בקוריאה הדרומית, "סקרי קוריאה", בג'ונגנו-גו, סיאול. החברה הפכה לחברה באגודה הבינלאומית של גאלופ (אנ') ב-1979, לאחר משא ומתן עם ג'ורג' גאלופ (אנ') שהחל שנתיים קודם. באותה שנה, בהסכמתו של ג'ורג' גאלופ לשימוש בלעדי בסימן המסחרי "גאלופ", שינתה החברה את שמה ל-"גאלופ קוריאה" או "מכון המחקר של גאלופ קוריאה".

בשנת 1987, גאלופ קוריאה, בראשות פארק מו-יק, הפכה לחברה הראשונה שניבאה בהצלחה את תוצאות הבחירות לנשיאות בדרום קוריאה. יתרה מזאת, היא חזתה באופן כמעט נכון את מספר הקולות שזכו המועמדים בבחירות לנשיאות דרום קוריאה ב-1997 (אנ').

בשנות ה-90, גאלופ קוריאה הקימה, לראשונה בדרום קוריאה, מאגר מידע המוקדש לתוצאות סקרים.

בשנת 2006, גאלופ קוריאה בשיתוף עם החברה הסטטיסטית הקוריאנית, הקימה את הפרס האקדמי של גאלופ קוריאה (בקוריאנית: 한국갤럽학술상) כדי לעודד פיתוח סטטיסטיקה ופעילויות מחקר בתחומים קשורים. מאז הוא הפך לאחד הפרסים היוקרתיים ביותר בתחום הסטטיסטיקה בדרום קוריאה.

במרץ 2021 חתמה גאלופ קוריאה על מזכר הבנות עם KT קורפוריישן (אנ') להכנסת טכנולוגיית בינה מלאכותית בסקרי דעת קהל.

שירותים
-------

גאלופ קוריאה ידועה במחקרים ובסקרי דעת קהל שלה. היא עורכת סקרים ציבוריים תקופתיים שונים כדי לבדוק את הפופולריות וההשפעה הנוכחית של מנהיגים פוליטיים, בדרנים וספורטאים. בשנת 2012, היא פתחה תוכנית סקרים משלה בשם 'חוות הדעת היומית של גאלופ קוריאה', שבאמצעותה מוכרזות מדי שבוע תוצאות הסקר החדשות והן חופשיות לשימוש על ידי כל אחד. היא גם פרסמה ספרים, כולל מונוגרפיות וכתבי עת, המתבססים על הסקרים שלה מאז 1978.

סקרים שנתיים
------------

* שחקן השנה של גאלופ קוריאה (אנ')
* זמר השנה של גאלופ קוריאה (אנ')
* שיר השנה של גאלופ קוריאה (אנ')
* בדרן/קומיקאי השנה של גאלופ קוריאה
* ספורטאי השנה של גאלופ קוריאה

קישורים חיצוניים
----------------

* 

* אתר האינטרנט הרשמי של גאלופ קוריאה (בקוריאנית)

* אתר האינטרנט הרשמי של גאלופ קוריאה (בקוריאנית)
* גאלופ קוריאה, ברשת החברתית אקס (טוויטר)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0647 5197

 |